เอไอเอออกกรมธรรม์สำเร็จรูปแบบใหม่
เอไอเอ ประเทศไทย ออกกรมธรรม์สำเร็จรูปแบบใหม่ &#8220;เอไอเอ เฮลตี้ ลิฟวิ่ง&#8221;
26 ม.ค. 2554

เอไอเอ ประเทศไทย ออกกรมธรรม์สำเร็จรูปแบบใหม่ “เอไอเอ เฮลตี้ ลิฟวิ่ง”
นายไมเคิล พาร์คเกอร์ ประธานเจ้าหน้าที่บริหารฝ่ายการตลาด เอไอเอ ประเทศไทย กล่าวว่า บริษัทได้ออกแบบประกันภัยสำเร็จรูป “เอไอเอ เฮลตี้ ลิฟวิ่ง” ซึ่งเป็นกรมธรรม์ที่รวมคุณสมบัติเด่นของกรมธรรม์ประกันชีวิต “เอไอเอ 10/80” และสัญญาเพิ่มเติมคุ้มครองอุบัติเหตุและผลประโยชน์ค่ารักษาพยาบาลและศัลยกรรม เพื่อออมเงินไว้ใช้ยามเกษียณและรองรับค่าใช้จ่ายที่อาจเกิดขึ้นจากอุบัติเหตุและสุขภาพ โดยถือเป็นนวัตกรรมของการประกันชีวิตที่ให้ผลประโยชน์ค่ารักษาพยาบาลและศัลยกรรมถึงอายุ 80 ปี
ทั้งนี้ การวางแผนทางการเงินที่ดีจะดูได้จากการมีความพร้อมทางการเงินเพื่อการใช้ชีวิตที่มีคุณภาพในช่วงหลังเกษียณ และ การมีเงินเพียงพอสำหรับใช้จ่ายในการดูแลรักษาสุขภาพ เพื่อช่วยให้คนไทยวางแผนทางการเงินได้อย่างมีประสิทธิภาพและสามารถดำเนินชีวิตอย่างมีคุณภาพในช่วงที่ไม่สามารถมีรายได้จากการประกอบอาชีพ 
สำหรับ กรมธรรม์ประกันชีวิตสำเร็จรูปแบบใหม่ “เอไอเอ เฮลตี้ ลิฟวิ่ง” เป็นกรมธรรม์ประกันชีวิตแบบสะสมทรัพย์ชำระเบี้ยประกันภัยระยะสั้นเพียง 10 ปี ที่ให้ผลประโยชน์ระยะยาวถึงอายุ 80 ปี ทั้งความคุ้มครองชีวิต ความคุ้มครองกรณีเสียชีวิต สูญเสียอวัยวะ สายตา หรือทุพพลภาพถาวรสิ้นเชิงจากอุบัติเหตุ ถูกฆาตกรรม ลอบทำร้าย หรือภัยจลาจล รวมทั้งผลประโยชน์ค่ารักษาพยาบาลและศัลยกรรม โดยผู้เอาประกันภัยจะได้รับเงินคืน 100% ของจำนวนเงินเอาประกันภัยเมื่อครบกำหนดสัญญากรมธรรม์ และรับเงินปันผลตั้งแต่สิ้นปีกรมธรรม์ที่ 2 เป็นต้นไปจนครบอายุสัญญากรมธรรม์ 
ดังนั้น จึงเป็นกรมธรรม์ประกันชีวิตที่เหมาะสำหรับเด็กหรือผู้ที่เป็นกำลังหลักของครอบครัว และเป็นครั้งแรกที่เอไอเอ ประเทศไทย ให้ผลประโยชน์ค่ารักษาพยาบาลและศัลยกรรมถึงอายุ 80 ปี
กรมธรรม์เอไอเอ เฮลตี้ ลิฟวิ่ง รับประกันบุคคลชาย-หญิงอายุ 1 เดือนถึง 65 ปี โดยบริษัทมี 3 แผนให้เลือกคือวงเงินความคุ้มครองชีวิต 5 แสนบาท, 6 แสนบาท หรือ 8 แสนบาท ที่ให้ความคุ้มครองเพิ่มเติมกรณีเสียชีวิตจากอุบัติเหตุในวงเงินเท่ากับจำนวนเงินเอาประกันภัยหลัก รวมทั้งให้ผลประโยชน์ค่ารักษาพยาบาลในโรงพยาบาลกรณีเป็นผู้ป่วยในสูงสุด 75 วันในวงเงินวันละ 2,800, 3,400 หรือ 4,000 บาทตามลำดับ และในกรณีที่ผู้เอาประกันภัยทุพพลภาพทั้งหมดก่อนอายุ 60 ปีหรือผู้ชำระเบี้ยประกันภัยเสียชีวิตหรือทุพพลภาพทั้งหมดก่อนที่ผู้เอาประกันภัยที่เป็นเยาวชนอายุครบ 25 ปี บริษัทจะยกเว้นเบี้ยประกันภัยหลักให้เพื่อให้กรมธรรม์ยังมีผลบังคับ
“กรมธรรม์เอไอเอ เฮลตี้ ลิฟวิ่ง สามารถใช้เป็นของขวัญในโอกาสพิเศษแทนคำอวยพรให้สมาชิกในครอบครัวมีมีหลักประกันทางการเงินที่ดี และคลายความกังวลจากค่าใช้จ่ายด้านสุขภาพ”นายพาร์คเกอร์ กล่าว